ru ky el cs ru ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru ru ru ky ky ky mn ky ky ky ky ky ky ky ky ky ky ky ky ky ky ru hy ky ky ky ky ru ru ru en
"Асман пресс", 16.10.08 - 3-бет: •
Ревкомдун мүчөлөрү биригип, кечээ "Аки-пресс" маалымат агенттигинде ревкомдун жакындагы иштери тууралуу журналисттер менен ой бөлүштү. А.Акаев 13 жылда кыла албаган иштерди Бакиев 3 эле жылда аткарып, ал түгүл А.Акаев менчиктештире албаган Жогорку Кеңешти шайлоочулардын добуш берүү укугун К.Бакиев менчиктештирүүгө жетишти. К. Бакиевди мөөнөтүнөн мурда кетирсек, өлкөнү убактылуу Революциялык Өкмөт башкарат. Убактылуу Өкмөт Акаевдин, Бакиевдин жеке адамдык кызыкчылыгы үчүн иштеген мыйзамдарын токтотуп, Жогорку Кеңешке жаңы шайлоону өткөрөт. Ошондой эле мамлекетти башкаруунун кайсы формасын каалайсыз деген суроого кыргызстандын жарандарынан жооп издейт деген маалыматтарды беришти.
Оппозиция бириккен күнү революция болот
- Негизи ревкомдун иши октябрь айында күчүнө кирет. Бирок, кайсы күнү ишке ашыраарыбызды азырынча айтпайбыз. Баардык оппозициялык күчтөрдүн бириккен күнү революция болуп, Бакиев бийликтен кетүүгө аргасыз болот. Ошон үчүн азыр биз биригүү демилгесин көтөрүп жатабыз. Жакында оппозициялык күчтөр менен тегерек үстөл өткөрүп, чоң күчкө айланабыз.
Биз бир-бирибизди сатпайбыз деп сөз бергенибиз чын
- Биз кайда болбойлу жакшы санаалаш, идеялаш, максатташтар бири-бирибизди сатпайбыз деп жүрөбүз. Ошон үчүн "Ата бейитте" дагы бири-бирибизди сатпайбыз, ошондой эле бири бирибизди да күнөөлөбөйбүз деп сүйлөшкөнүбүз чын. "Акыйкат үчүн" кыймылы менен ой-максатыбыз, тилегибиз бир. Кичине эле айырмабыз бар. Алар алгач Жогорку Кеңешти, өкмөттү кетирип, К.Бакиевге тийбей турбайлыбы дешет. Биз революциялык кыймылда жүргөндөр андай нерсени башыбыздан өткөргөндүктөн эң биринчи системаны өзгөртөлү деп көшөрүп жатабыз.
Анткени, система өзгөрмөйүн кадрлар алмашканы жыйынтык бербесин билебиз. Ошон үчүн аларды дагы күнөөлөбөйбүз. Себеби, бул да күрөшүүнүн бир жолу.
Президент эртең Германияга дарыланганы кетем деп айтат
- Менимче, эртең президент Германияга экинчи жолу дарыланганы барам. Мен келгенче аман-эсен, ополоң-тополоңу жок туруп тургула деп айтат.
- Жайы менен анализ жасап, үч суроонун негизинде мониторинг жүргүздүк. Бүгүнкү күндө эл президентти же Садыркуловду кетирүү менен чектелбей терең ой жүгүртүп калды. Бизди эл колдобой президент иштей берсин десе, биз элге дагы таарынбайбыз.
Исаков президент болот деген божомол Акүйдөн иштелип чыккан
- Кыргызстандын үчүнчү президенти Исмаил Исаков болот деген божомолдор атайын Акүйдөн иштелип жаткан сценарийлер. Биз таза шайлоону өткөрөбүз. Системаны өзгөртөбүз андан кийин эл каалаган президентти шайлап алабыз. Азырынча баланча же түкүнчө президент болот деп алдынала айтпайбыз. Биздин 24-марттагы катачылыгыбыз дагы ошол болгон. Бакиев менен чектелип калганбыз. Мына азабын тартып жатабыз.
Садыркуловдун кызматтан кетиш-кетпешине анчалык деле маани бербейм
- Мен Чудинов менен Садыркуловдун кызматтан кетиши менен эч нерсе өзгөрөт деп ойлобойм. Садыркуловдун ордуна андан өткөн интриган келет. Андан кем адам келбейт. Ошондуктан мен алардын кызматтан кетишине, же кетпешине анчалык деле маани бербейм.
Үсөн Сыдыков аксакал башы менен айткандан кийин кетиши керек
- Алар кетебиз дегендей маалымат таркатып коюшту. Аксакал башы менен айткандан кийин кетип, И. Исаковдун жолун жолдошу керек.
- Митинг, пикеттерди чектеп аянтка чыккандарды жоопко тартып жатканы силердин ишке тоскоолдук кылбайбы?
- Кислородду Акүйдүн айланасында эле жапты да. Кыргызстандын ичи абдан кенен. Биз Акүйдүн тегерегинен эмес, башка аймактардан баштайбыз.
Эркимди эч ким майтаралбайт
- 2008-жылдын ичинде 3 жолу жазуу түрүндө да, оозеки дагы эскертүү берген. Бирок, дүйнөдө туу болгон үч нерсе бар. Ой, сөз, эркиндик. Менин тилимди, сөзүмдү, көз карашымды эч ким бууп, эркимди майтаралбайт. Айта турган оюмду, сөзүмдү канчалык кысымга алса да, тартынбай эле айтып келгем. Айта берем.
Биз бийликке келишпес кыймылбыз
- Биз бийликке келишпес кыймыл деп өзүбүздү мурда эле жарыялаганбыз. Коркуп-үркпөй өзүбүздү ар дайым бийликке келишкис кыймыл деп атап да келе жатабыз.
- "Жаңы Кыргызстан" партиясынын мындан аркы иш аракети кандай болушу мүмкүн?
- Мен алардын бул кадамын туура кабыл алдым. Биринчи чоң кадамын баштап, өздөрүнүн позициясын аныкташты. Мындан аркы кадамдары саясатка жараша болсо керек.
"Мен антип мактанган эмесмин"
- Топчубек мырза, бир учурда президенттин уюлдук телефонунун номери менде гана бар деп мактандыңыз эле…
- Мен антип эч качан айтып мактанган эмесмин. Сиз жаңылып жатасыз карындашым.
- Учурунда Курманбек Бакиевдин саясатын колдоп, антимитингдерге чыгып жүрдүңүз эле. Качан ортоңорду кара мышык аралап кетти?
- Мен да башкалар сыяктуу алгач Курманбек Бакиевден чоң үмүт менен колдоп келгем. Анан үч жылдан бери жылыш болбогондон кийин менде да ишеним кетип, үмүтүм өчтү. Азыркы күндө мен үчүн элдин кызыкчылыгнан жогору нерсе жок. Мен ким президент болсо да, туура иштесе колдойм. Туура эмес иштебесе колдобойм. Ошон үчүн ага каршы чыгып жатканым чын.
Оппозициялык күчтөрдүн бир жак ыптасыбыз
- Биз колдон келгенди жасайбыз. Себеби, бизге март-революциясынын башында тургандарга Бакиевди кызматка алып келгендер деген күнөө жүктөлүп жүрөт. Ошондуктан бүгүнкү Кыргызстандын абалына силер күнөөлүүсүңөр деген сөздөр арбын айтылып, биздин дарегибизге да доо кетип жатат. Ошон үчүн Бакиевдин кызматка келишине тиешеси бар адамдар колубуздан келген ишти жасайлы деп жатабыз. Эл арасында бизди колдогондор менен бирге Кыргызстандын келечеги үчүн жеке кызыкчылыкты четке коюп, элдин эртеңи үчүн кам көргөн азаматтар башын сайып, революция кылууга катышабыз деген патриоттор катарыбызды толуктап жатат. Биздин кыймыл жалпы оппозициялык кыймылдардын баары менен кызматташып, радикалдуу чечимдерди айтып жатабыз. Кыргызстандагы жалпы оппозициялык кыймылдардын бир жак ыптасы болобуз деп ойлойм.
революция бир эле аймакта башталбайт
- Бакиевди кызматтан эртең эле алып түшөбүз деп айтпайбыз мамлекетибизди бир үй-бүлөгө башкартып, колду чөнтөккө салып, олтура бергенге чыдабайбыз. Элдин оор абалы жанды кыйнап, ичиркентип, жийиркентип турган учурда элдин көйгөйүн айткан топту эл ээрчип кетиши мүмкүн. Ошон үчүн элдин жүрөгүн ойготууга аракеттенебиз.
"Бакиевдин командасында иштегенди каалаган эмесмин"
- Менин кызматка келбей калганымдын көп себеби бар. Анын бир себеби, Курманбек Бакиевдин президент болушуна башында эле каршы болгом. Бакиевдин президент болуп шайланбай калышы үчүн каршы добуш берип, каршы иштегенмин. Бакиев менен максатташ же идеялаш болбогондон кийин анын командасын толуктап иштегенди башынан эле каалаган эмесмин.
К. Бакиев бир эле жолу курултайга катышкан
- Бакиев акча бергенмин деп айтса, Кудай алдында өзү жооп берсин. Ош облусунда бир тыйын дагы Бакиевдер тарабынан берилген эмес. Керек болсо, Бакиев бир гана жолу курултайга келип катышкан. Ош облусунундагы революциянын башында тамак-ашты эл өзү эптештирген. Кийин Баяман рамаатылык келип, адам катары жардам берген. Андан башка анча-мынча бизнесмендер кол кабыш кылган. Ал учурда бизге көп деле нерсенин кереги жок болуп, нан, сууга эле каниет кылганбыз. Тамак-ашты талап кылган деле эмеспиз. Таштын үстүнө жатканбыз. Бакиевдин тегерегинде жүргөндөр айрыкча Ош жергесиндегилер революция жеңеээрине бир күн калганча бизди маскаралап, кыйкырып турушкан. Ошондуктан болгон мүмкүнчүлүгүбүздү жумшап, жакын арада революцияны баштайбыз.
Акаев боло турган революцияга акча бериши мүмкүн эмес
- Революциялык, комитет билдирүүсүндө Бакиев түгүл Акаевди кошо күнөөлөрүбүз кошо жазылган. Анткени, бүгүнкү абалыбызга бир эле Бакиев эмес, Акаевди да күнөөлүү деп эсептейбиз. Ошондуктан Акаев биз жасаган революцияга акча бериши мүмкүн эмес.
- Албетте, адам катары революцияга катышып, үмүтүбүз акталбай жашоо мурдагыдан да оорлоп кеткенине өкүнөм. Революция кылам деп түйшөлбөй бала-чакамды багып, Бакиевге барып, кызмат алып олтурсам болот эле. Бирок, ага абийирим жол бербейт. Биз Кыргызстан демократиялык багытта өнүгүш үчүн Кыргызстанда акыйкат коом болуш үчүн күрөшөбүз.
Ревком максатына жетсе, жаштар кызматка келет
- Эгер ревком максатына жетсе, кыргыздын уучу куру эмес. Жаш, булганбаган таза кадрлар бийликке келет. Эртеби-кечпи азыркы-мурдагы жасаган иштери үчүн тийиштүү адамдар жоопко тартылышы керек. Анткени, чындык өкүм сүрүп, акыйкаттык жеңет.
"Азыр милициялар бандиттердин укугун коргоп калган"
- Азыр көчөгө чыксаң элдердин көпчүлүгү революция кылып, элге эмне жакшылык кылдыңар деп сурашат. Акаевдин заманынан 10 эсе жаман болду. Кокус кызматка барайын десең канча акча бересиң деп сураган өнөкөткө айланып калды. Ал түгүл Кыргызстанды "бандиттер" башкарат деген сөздөр да арбын айтылып калды. Жакында Ысык-Көл тарапка барып келе жатсам Чолпон-Атада оюн уюшулуп жатыптыр. Кимдер уюштуруп жатат десем "бандиттер" дешти. Кайра кайтып келе жатсам 40-50 кымбат баалуу машинени милициялар коштоп кетип бара жатыптыр. Бул элдин кызыкчылыгын, укугун коргобой "бандиттердин" укугун коргоп жатышат. Биз мамлекетти ушундай деңгээлге жеткиребиз деп революция кылдык беле?
Бакиев жакшы кызматкер болгонунан Акаев губернатор, аким коюптурбу? Ал кезде бир дагы кызматка акчасыз орношчу эмес.